<classify> Rais John Magufuli na Rais wa Afrika Kusini, Cyril Ramaphosa wamekubaliana kushirikiana zaidi kwenye mambo makuu sita. Hayo ni pamoja na kutoa fursa za uwekezaji wa viwanda vya dawa na vifaa tiba nchini, ili kupunguza bajeti kubwa inayotengwa kwa ajili ya ununuzi wa vitu hivyo nje ya nchi.Makubaliano hayo yalifikiwa Ikulu, Dar es Salaam jana baina ya marais hao, kufanya mazungumzo ya faraja tete a tete na baadaye kuzungumza na Watanzania yale waliyokubaliana. Rais Ramaphosa yuko nchini kwa ziara ya kiserikali ya siku mbili, sambamba na kuhudhuria Mkutano wa 39 wa Wakuu wa Nchi za Jumuiya ya Maendeleo Kusini mwa Afrika SADC, utakaofanyika kesho na keshokutwa jijini Dar es Salaam.Rais Magufuli alisema Afrika Kusini ni nchi pekee barani Afrika, iliyopo kwenye kundi la nchi zenye uchumi imara duniani, na kwamba uhusiano baina ya Tanzania na taifa hilo, umejikita pia katika kuangalia jinsi ya kukuza uchumi wa Tanzania ili kuhakikisha ifikapo mwaka 2025 inafikia uchumi wa kati unaojengwa na viwanda. Akizungumzia mambo hayo waliyokubaliana, Rais Magufuli aliyataja kuwa ni Eneo la Biashara na Uwekezaji, ambapo wamekubaliana kukuza zaidi biashara ; na katika ziara hii kundi la wafanyabiashara kutoka Afrika Kusini wameongozana na Rais Ramaphosa na wamekutana na wenzao wa Tanzania ili kuzungumza jana. Akitoa takwimu, Rais Magufuli alisema Tanzania kwa mwaka jana iliuza bidhaa Afrika Kusini zenye thamani ya Dola bilioni 1.18 ikiwa ni ongezeko la zaidi ya Dola milioni 70, ya mwaka uliopita wa 2017 ambapo mauzo yalikuwa Dola bilioni 1.11. Aliongeza mwaka 2017 Tanzania iliuza mazao yake Afrika Kusini ya thamani ya Dola milioni 743.02 ambayo ni sawa na asilimia 70 ya mazao yake kwenye nchi za SADC. Aidha, mwaka 2018 Tanzania iliagiza bidhaa kutoka Afrika Kusini zenye thamani ya Dola za Marekani milioni 437.2. Alisema katika eneo hilo la biashara, Tanzania itakuwa ikinunua vifaa vya moto kama magari na vinginevyo ambavyo vitaonekana kuhitajika nchini na hiyo itapunguza gharama kubwa ya kununua magari nje ya Afrika.Tutaangalia vyombo vya moto tutakavyoona tunahitaji tutatoa kipaumbele kwanza kwa Afrika Kusini ili ambayo ni mshirika wetu wa karibu na tumeanza kwa kununua pikipiki ambazo zinatumika kwenye mkutano wa SADC unaoendelea, alisema Rais Magufuli.Kadhalika, akizungumzia Kituo cha Uwekezaji, Rais Magufuli alisema tangu mwaka 1990 kimesajili jumla ya mitaji 228 yenye thamani ya Dola milioni 803, ambayo ilitoa ajira kwa Watanzania 21,000 na hivyo kushika nafasi ya 13 kwa nchi zilizowekeza zaidi nchini Tanzania. Akizungumzia eneo la pili, alitaja ni sekta ya viwanda akisema Afrika Kusini imepiga hatua kubwa kwenye viwanda, hivyo wamekubaliana kufungua milango kwa wawekezaji kuja nchini kujenga viwanda mbali mbali vikiwemo vya dawa na vifaa tiba. Alisema milango iko wazi kwa wawekezaji kutoka huko, kuja kuwekeza nchini katika eneo la viwanda vya dawa na vifaa tiba ili kusaidia kupunguza bajeti kubwa inayotengwa na serikali ya kununua dawa kutoka nje ya nchi.Eneo la tatu ni kushirikiana kwenye kutoa elimu na mafunzo kwa wanataaluma wa afya hususani watoa dawa za usingizi, ambao Rais Magufuli alimuomba Rais Ramaphosa kusaidia mafunzo kwa wanataaluma hiyo ili wawe wabobezi na kutoa huduma hiyo na zile za dharura kwa kiwango cha juu zaidi.Eneo la nne ni ushirikiano kwenye sekta ya utalii, ambapo wamekubaliana kuongeza safari za treni ya utalii kutoka Afrika Kusini na kusaidia kutangaza utalii wa Tanzania. Katika sekta hii, Afrika Kusini imepiga hatua na kwa mwaka inapokea watalii milioni 10 ilihali Tanzania kwa mwaka watalii wanaotembelea vivutio ni milioni moja pekee. Tumekubaliana kushirikiana pia kwneye eneo hili muhimu, wenzetu kwa mwaka wanapokea watalii milioni 10, sisi kwetu hapa pamoja na vivutio vyoye tunapokea watalii milioni moja, alisema Rais Magufuli.Alisema katika hilo wamekaribisha pia wawekezaji kuja kuwekeza kwenye ujenzi wa hoteli za kitalii, kwa kuwa maeneo ya ujenzi yapo kama vile fukwe.Eneo la tano la ushirikiano waliloafikiana ni ujenzi wa viwanda vya kuchakata madini, ambavyo alisema milango iko wazi kwa wawekezaji watakaopenda kuwekeza kwenye viwanda vya madini hususani vya kuchakata. Eneo la sita ni kusaidia majeshi kwa kuwapa mafunzo ya kijeshi,ambako Rais Magufuli alisema wamezungumza na yeye atazungunza na wahusika kwenye chombo hicho kikubwa cha ulinzi na usalama ili kuona jinsi watakavyotelekeza makubaliano ya eneo hilo la ushirikiano. Akizungumza baada ya kuwasili Ikulu na kupigiwa mizinga 21, sambamba na kukagua gwaride, Rais Ramaphosa alimshukuru Rais Magufuli kwa kumkaribisha nchini. Alisema Afrika Kusini inamuunga mkono kwenye utendaji kazi wake, na itaendelea kumpa ushirikiano katika kutekeleza majukumu yake.Rais Ramaphosa alisema wamekubaliana kwenye mambo mengi, na Afrika Kusini iko tayari kuendelea kushirikiana na Tanzania, kwani uhusiano wao ni wa muda mrefu ulioasisiwa na waasisi wa mataifa hayo, waliokuwa marafiki. Tanzania ina amani na tunashukuru tuna uhusiano nzuri uliodumu tangu zamani kupitia waasisi wetu, tumekubaliana kushirikiana kwenye sekta hizo zilizotajwa na Rais Magufuli na pia sisi tumefungua milango kwa Watanzania nao waje kuwekeza Afrika Kusini, alisema Rais Ramaphosa.Aidha, alisema nchi hiyo inaunga mkono matumizi ya lugha ya Kiswahili kutumika kwenye SADC, na kwamba Rais Magufuli amekuwa akimfundisha kuzungumza lugha hiyo kidogokidogo. Wakati huo huo, Matern Kayera anaripoti kuwa Rais John Magufuli amewataka wafanyabiashara wa Tanzania na wenzao wa Afrika Kusini, kutumia Jukwaa Maalumu la Biashara katika kipindi hiki cha Mkutano wa 39 wa SADC kujadiliana namna ya kuongeza biashara, uwekezaji na ushirikiano. Aliyasema hayo jana akiwa na mgeni wake Rais wa Afrika Kusini, Cyril Ramaphosa. Rais Magufuli aliwataka wafanyabiashara hao kuitumia fursa hiyo ya majadiliano, kujadiliana kuhusu mambo mahususi, badala ya kuzungumzia mambo ya jumla jumla, kujadiliana namna ya kuwa wabia pamoja na kuainisha maeneo maalum ya kibiashara na uwekezaji.Katika kuhakikisha wafanyabiashara wa Afrika Kusini, wanakuja kuwekeza na kufanya biashara nchini, aliwataka waepuke kusikiliza maneno ya propaganda yanayodai kuwa eti Tanzania siyo mahali salama kwa uwekezaji. Aliwahakikishia kuwa Tanzania ni nchi yenye amani na utulivu na inawaheshimu na kuwapenda wawekezaji wa ngazi zote, iwe wadogo au wakubwa na kuwathibitishia kuwa ndiyo maana kuna kampuni 228 za Afrika Kusini zilizowekeza nchini.Kwa upande wake, Rais wa Afrika Kusini, Cyril Ramaphosa alisema Tanzania na Afrika Kusini, zilishirikiana kwa kiasi kikubwa kwenye mapambano dhidi ya ubaguzi wa rangi nchini mwake, hivyo kwa sasa mataifa hayo hayanabudi kushirikiana katika ujenzi wa uchumi kupitia biashara na uwekezaji.  <topic>: kitaifa 